คปภ.รุกเชื่อมข้อมูลลดเวลาจ่ายสินไหม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คปภ. เผยเดินหน้าเชื่อมข้อมูลผู้เอาประกันรัฐเอกชน ลดเวลาการจ่ายสินไหมทดแทน
นายวัชระ อิ่มพิทักษ์ ผู้ช่วยเลขาธิการสายวางแผนและเทคโนโลยี สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ. มีนโยบายที่จะเชื่อมระบบคอมพิวเตอร์กับหน่วยงานภาครัฐและเอกชน เพื่อให้ง่ายต่อการตรวจสอบรายชื่อผู้เอาประกันภัย และเงื่อนไขความคุ้มครองของกรมธรรม์ต่างๆ ให้กับหน่วยงานที่เกี่ยวข้อง เพื่อจะได้ติดต่อเรื่องการเรียกร้องค่าสินไหมทดแทนได้รวดเร็วขึ้น
“เราได้ทำการเชื่อมต่อระบบกับทางกรมการปกครองแล้ว ทำให้สามารถตรวจสอบข้อมูลบุคคลเรื่องการประกันชีวิต ทำให้ตรวจสอบหลักฐาน สถานที่อยู่ได้” นายวัชระ กล่าว 
นายวัชระ กล่าวว่า รวมถึงเชื่อมต่อกับกรมการขนส่งทางบก ทำให้สามารถตรวจสอบเรื่องการประกันภัยรถได้ รวมถึงการเชื่อมต่อกับทางกรุงเทพมหานคร ที่มีโรงพยาบาลในเครือข่าย ทำให้ง่ายในการตรวจสอบว่าผู้บาดเจ็บมีประกันภาคบังคับ หรือประกันภัยภาคสมัครใจ เพื่อให้ง่ายในการทำเรื่องเรียกร้องค่าสินไหมทดแทน
สำหรับด้านการควบคุมธุรกิจประกันภัย มีการเชื่อมระบบกับทางบริษัทประกันวินาศภัยและบริษัทประกันชีวิต ทำให้สามารถส่งข้อมูลฐานะการเงิน หรือรายงานงบการเงินเป็นรายเดือนทางอินเทอร์เน็ต สามารถติดตามฐานะการเงินของบริษัทประกันได้ทันกับสถานการณ์ได้มากขึ้น